
FORSLAG TIL EUROPA-PARLAMENTETS BESLUTNING
om gennemførelsen af den fælles udenrigs- og sikkerhedspolitik – årsrapport 2024
(2024/0000(INI))
Europa-Parlamentet,
–	der henviser til traktaten om Den Europæiske Union (TEU), særlig artikel 14, 16, 21, 24, 36 og 41,
–	der henviser til den interinstitutionelle aftale af 16. december 2020 mellem Europa-Parlamentet, Rådet for Den Europæiske Union og Europa-Kommissionen om budgetdisciplin, om samarbejde på budgetområdet og om forsvarlig økonomisk forvaltning samt om nye egne indtægter, herunder en køreplan hen imod indførelse af nye egne indtægter[footnoteRef:1], [1:  EUT L 433I, 22.12.2020, s. 28, ELI: https://eur-lex.europa.eu/legal-content/DA/TXT/?uri=CELEX:32020Q1222(01).] 

–	der henviser til rapporten af 20. juni 2024 fra næstformanden for Kommissionen/Unionens højtstående repræsentant for udenrigsanliggender og sikkerhedspolitik (HR/NF) med titlen "Rapporten om fælles udenrigs- og sikkerhedspolitik – vores prioriteter for 2024",
–	der henviser til "Et strategisk kompas for sikkerhed og forsvar – For en Europæisk Union, der beskytter sine borgere, værdier og interesser og bidrager til international fred og sikkerhed", godkendt af Det Europæiske Råd den 21. marts 2022,
–	der henviser til konklusionerne fra Det Europæiske Råds møde den 22. marts 2024, den 18. april 2024 og den 27. juni 2024, 
–	der henviser til konklusionerne fra Rådet for Udenrigsanliggender af 18. marts, 22. april, 24. maj, 24. juni og 22. juli, 
–	der henviser til Rådets afgørelse (FUSP) 2021/509 af 22. marts 2021 om oprettelse af en europæisk fredsfacilitet og om ophævelse af afgørelse (FUSP) 2015/528[footnoteRef:2], [2:  EUT L 102 af 24.3.2021, s. 14, ELI: http://data.europa.eu/eli/dec/2021/509/2024-03-18.] 

–	der henviser til forretningsordenens artikel 55,
–	der henviser til betænkning fra Udenrigsudvalget (A10‑0000/2024),
A.	der henviser til, at tempoet i de geopolitiske forandringer er dramatisk, idet autokratiske aktører arbejder individuelt og gennem samordnet handling for at undergrave den regelbaserede internationale orden og dens multilaterale organisationer; der henviser til, at konflikter udbredes, og at magtanvendelsen i stigende grad normaliseres som et middel til at forfølge politiske mål af både stater og ikkestatslige aktører; 
B.	der henviser til, at den geopolitiske kontekst, hvori EU opererer, har fremhævet behovet for en mere ambitiøs, troværdig og forenet EU-handlingsplan på verdensscenen og understreget nødvendigheden af, at medlemsstaterne demonstrerer den påkrævede politiske vilje til at omdefinere den fælles udenrigs- og sikkerhedspolitik (FUSP) til en fuldt udbygget EU-politik; der henviser til, at EU bør ledsages i sin optræden udadtil af de værdier og principper, der er forankret i artikel 2, artikel 3, stk. 5, og artikel 21 i traktaten om Den Europæiske Union, der har inspireret EU's egen skabelse, udvikling og udvidelse; der henviser til, at EU tilsvarende bør forsvare frihed og demokratiske standarder i hele verden samt menneskerettighedernes universalitet;
C.	der henviser til, at denne betænkning først gennemgår HR/NF's årlige FUSP-rapport og efterfølgende supplerer den med Parlamentets holdninger til FUSP-målene i 2025; der henviser til, at betænkningen i den forbindelse navnlig udvider (1) de globale konsekvenser af Ruslands angrebskrig mod Ukraine, (2) konflikter og fred i Mellemøsten, (3) samarbejde med ligesindede partnere og (4) den generelle synlighed af EU's indsats i udlandet; der henviser til, at Parlamentets fremadrettede FUSP-holdning i sidste ende understreges af centrale krav vedrørende den næste flerårige finansielle ramme (FFR) og det parlamentariske tilsyn med FFR;
D.	der henviser til, at Europa-Parlamentet på FUSP-området udøver den politiske kontrol og foretager høringer; der henviser til, at det udøver budgetfunktionen for dette politikområde sammen med Rådet, undtagen i tilfælde, hvor Rådet med enstemmighed beslutter, at udgifterne skal afholdes af medlemsstaterne; der henviser til, at Europa-Parlamentet er nødt til at udøve alle sine beføjelser fuldt ud for at øge FUSP's demokratiske legitimitet; der henviser til, at de øvrige institutioner er nødt til at tilpasse deres samarbejde med Europa-Parlamentet i overensstemmelse hermed;
[bookmark: _Hlk144544239][bookmark: _Hlk179196202]I. HR/NF's årlige FUSP-rapport 2024
1.	bemærker, at rapporten blev forelagt Europa-Parlamentet den 20. juni 2024; minder om, at rapporten bør være fremadskuende; kommenterer herefter på en række udviklinger, som HR/NF har fremhævet i sin rapport; 
2.	glæder sig navnlig over: 
-	en vellykket afslutning af screeningsprocessen for Albanien ved udgangen af 2023; gentager opfordringen til at indlede næste fase af forhandlingerne uden yderligere forsinkelse; fremhæver behovet for yderligere at intensivere reformerne for at afhjælpe de vedvarende mangler med hensyn til "grundprincipperne";
-	indledning af tiltrædelsesforhandlinger med Bosnien-Hercegovina; opfordrer myndighederne til at tage alle de relevante skridt, der er fastsat i Kommissionens henstilling af 12. oktober 2022; beklager den tilbagevendende provokerende retorik og separatistiske love og politikker, der føres af ledelsen af enheden "Republika Srpska", og minder i denne forbindelse om betydningen af, at EUFOR Althea er synligt til stede;
-	fremskridtene i dialogen mellem Beograd og Pristina, navnlig på områderne fri bevægelighed og energi; beklager de manglende fremskridt i gennemførelsen af vejen mod normalisering og opfordrer til, at der gøres en indsats og sættes kapacitet af til at normalisere forbindelserne og udvikle den EU-faciliterede dialog;
-	Montenegros fremskridt med hensyn til at opfylde de foreløbige benchmarks for kapitel 23 og 24 i gældende EU-ret; opfordrer landet til fortsat at gøre fremskridt med og hurtigt gennemføre EU-relaterede reformer;
-	den vellykkede afslutning af screeningsprocessen for Nordmakedonien ved udgangen af 2023; opfordrer til at indlede næste fase af forhandlingerne uden yderligere forsinkelse; opfordrer Nordmakedoniens regering til at samarbejde konstruktivt med nabolandene om at fjerne de resterende hindringer for at komme videre med tiltrædelsesforhandlingerne;
-	den vellykkede genoptagelse af FUSP-dialogen mellem EU og dets partnere på Vestbalkan og betydningen af disse partnerskaber for fred og sikkerhed; minder om, at EU's udvidelse er en geostrategisk investering, som kræver tilsagn fra både EU og udvidelseslandene om deres vej til tiltrædelse; minder i denne forbindelse om det fortsatte behov for reformer vedrørende retsstatsprincippet, grundlæggende rettigheder og offentlig forvaltning og for tilpasning til FUSP, herunder sanktioner; 
-	beslutningen om at indlede tiltrædelsesforhandlinger med Ukraine og Moldova; glæder sig over, at Moldovas FUSP-tilpasningsgrad er steget betydeligt fra 54 % i 2022 til 86 % i 2024; opfordrer til en fremskyndelse af screeningsprocessen og rettidig afholdelse af de efterfølgende regeringskonferencer;
-	Armeniens og Aserbajdsjans igangværende forsøg på at normalisere deres forbindelser; opfordrer dem til hurtigst muligt at undertegne en omfattende fredsaftale;
3.	fordømmer navnlig:
-	den igangværende russiske angrebskrig mod Ukraine og de stigende russiske angreb på civile mål og civil infrastruktur i Ukraine; forlanger, at Rusland og dets stedfortræderstyrker standser al militær aktion, og at det russiske lederskab øjeblikkeligt og betingelsesløst trækker sine tropper tilbage fra Ukraine og ethvert andet land, hvis territorium eller dele deraf det ulovligt besætter; 
-	den rolle, som Aleksandr Lukasjenkos illegitime regime spiller ved effektivt at overgive national suverænitet til Kreml for at fastholde grebet om Belarus;
-	de tiltagende ondsindede aktiviteter, den indblanding og hybride krigsførelse, som Den Russiske Føderation, dens institutioner og stedfortrædere har anvendt for at undergrave og nedbryde Republikken Moldovas demokratiske stabilitet og suverænitet;
-	de brutale og vilkårlige terrorangreb begået af Hamas i hele Israel den 7. oktober 2023, som udløste en konflikt i Gaza, som har en uforholdsmæssig stor indvirkning på civile og forårsagede en katastrofal humanitær situation;
-	Irans vedvarende manglende overholdelse af landets retlige kontrolkrav i henhold til den fælles omfattende handlingsplan (JCPOA), og at Iran udvider sit atomprogram ud over, hvad der troværdigt kan begrundes i civile hensyn; 
-	den uretmæssige tilbageholdelse af europæiske borgere i Iran; opfordrer indtrængende HR/NF til at gøre sit yderste for at frigøre disse borgere og sætte en stopper for praksis med iransk gidseldiplomati; 
-	den nylige vedtagelse af loven om "promotion of virtue and prevention of vice" (lov om sædelighed) i Afghanistan samt den systematiske krænkelse af menneskerettighederne og de grundlæggende frihedsrettigheder, navnlig den ekstreme fortolkning af sharia, som fjerner kvinder fra det offentlige liv, forhindrer dem i at arbejde, hindrer dem i at få adgang til sundhedspleje uden at blive ledsaget af en mandlig slægtning og til uddannelse ud over den sjette klasse; kræver, at Afghanistans de facto-myndigheder ophæver alle kønsbaserede restriktioner for kvinder, og understreger, at dette skal være en central betingelse for ethvert internationalt samfunds engagement i Taleban; insisterer på at opretholde et strengt, betinget samarbejde med Taliban på grundlag af de fem benchmarks, som Rådet har fastsat for samarbejdet med de facto-myndighederne, og idet gerningsmændene til disse alvorlige krænkelser af pigers og kvinders rettigheder holdes ansvarlige, herunder gennem restriktive foranstaltninger;
-	den stigende bredde og intensitet af operationer med kinesiske regeringsskibe og fly, der intimiderer Kinas naboer; tager afstand fra det statsstyrede tvangsarbejdssystem og Kinas forbrydelser mod menneskeheden i Xinjiang; 
-	beslutningen truffet af militærregimerne i det centrale Sahel i Burkina Faso, Mali og Niger om at forlade Det Økonomiske Fællesskab af Vestafrikanske Stater (ECOWAS) og dermed kaste ECOWAS ud i en dyb politisk krise; noterer sig den faktiske lukning af Den Europæiske Unions kapacitetsopbyggende mission i Niger (EUCAP Sahel Niger) og den manglende fornyelse af Den Europæiske Unions uddannelsesmission i Mali (EUTM);
-	Daniel Ortegas og Rosario Murillos autoritære regime, som systematisk undergraver Nicaraguas demokratiske strukturer; minder om, at regimet i Nicaragua opretholder stærke forbindelser med andre autokrater såsom dem i Iran, Venezuela og Cuba; fordømmer på det kraftigste de systematiske krænkelser af menneskerettighederne, som det cubanske regime har begået; fordømmer på det kraftigste og afviser fuldt ud den valgsvindel, som regimet i Venezuela har iværksat, og kræver, at Maduros regering indstiller sin undertrykkelsespolitik og angreb på civilsamfundet og oppositionen;
4.	er enig i: 
-	behovet for at forbedre forbindelserne med Tyrkiet; glæder sig over den delvise nedtrapning af spændingerne i det østlige Middelhavsområde og Det Ægæiske Hav; gentager sin bekymring over, at Tyrkiets udenrigspolitik fortsat er i strid med EU's prioriteter i henhold til FUSP; 
-	det akutte behov for, at EU og den tyrkiske regering bevæger sig i retning af en gensidig refleksionsproces, der fører til et gensidigt fordelagtigt, mere dynamisk og strategisk partnerskab i betragtning af Tyrkiets centrale rolle i regionen og dets betydning som NATO-allieret;
-	det forhold, at Tyrkiet gør en utilstrækkelig indsats for at tilpasse sig EU's FUSP, herunder med hensyn til sanktioner og bekæmpelse af omgåelse af sanktioner, samt med behovet for, at Tyrkiet arbejder tæt sammen med EU's sanktionsudsending; beklager den uacceptable karakter af den solidaritet og støtte, som Tyrkiets præsident offentligt har ydet terrororganisationen Hamas;
-	opfordringen til Tyrkiet om at arbejde på en konstruktiv og ikke assertiv eller aggressiv tilgang i sine nabolande;
-	det forhold, at loven om "gennemsigtighed i udenlandsk indflydelse", loven om "familiens værdier og beskyttelse af mindreårige" samt ændringerne af valgloven i Georgien er uforenelige med EU's værdier og demokratiske principper; understreger, at Georgiens ansøgning om tiltrædelse af EU vil blive vurderet på grundlag af landets egne resultater og dets succes med at opfylde Københavnskriterierne for EU-medlemskab; 
-	bekymringen over det russiske og kinesiske pres, der udøves i Centralasien, og fremhæver behovet for at øge EU's tilstedeværelse i Centralasien som en reaktion på dette; understreger EU's interesse i øgede økonomiske forbindelser og forstærkede politiske bånd med landene i Centralasien, delvist for at tackle omgåelsen af sanktioner mod Rusland og Belarus; 
-	det faktum, at Arktis er af geostrategisk betydning med hensyn til udvidelse af mulige maritime ruter, adgang til naturressourcer, klimabevarelse, territoriale krav, bl.a. på grund af den russiske militære ekspansion i Arktis og frihed og sikkerhed i forbindelse med sejlads; 
II. FUSP-mål i 2025
5.	identificerer i det følgende afsnit Parlamentets FUSP-mål i 2025 og supplerer således de synspunkter, der kommer til udtryk i HR/NF's årlige FUSP-rapport;
Håndtering af de globale konsekvenser af Ruslands angrebskrig mod Ukraine 
6.	bemærker, at EU's reaktion på den russiske angrebskrig mod Ukraine bliver overvåget nøje af autokratiske aktører over hele verden og vil have en afgørende indflydelse på udformningen af deres adfærd på den internationale scene; 
7.	opfordrer Ukraine til at fortsætte sine fremskridt hen imod EU-medlemskab ved hjælp af alle de ressourcer, det har fået stillet til rådighed under Ukrainefaciliteten, og til at sikre en meningsfuld inddragelse af dets civilsamfund i gennemførelses- og overvågningsfaserne;
8.	opfordrer EU's og dets medlemsstaters til at give tilsagn om at yde humanitær bistand, militær støtte, økonomisk og finansiel bistand og politisk støtte på enhver mulig måde, indtil Ukraine har sejret, med henblik på ultimativt at standse Ruslands angrebskrig og give Ukraine mulighed for at befri hele sit folk og genetablere fuld kontrol inden for dets internationalt anerkendte grænser; understreger navnlig det presserende behov for at give Ukraine øget luftforsvarskapacitet for at forsvare sin kritiske energiinfrastruktur forud for den kommende vinter, og opfordrer medlemsstaterne til straks at ophæve restriktionerne for anvendelsen af vestlige våbensystemer, der leveres til Ukraine, mod legitime militære mål på russisk territorium; 
9.	opfordrer EU og medlemsstaterne til at styrke effektiviteten af de 14 sanktionspakker, der hidtil er vedtaget, og vedtage nye, så snart behovet opstår; opfordrer til et effektivt samarbejde med ligesindede partnere i hele verden for at øge presset på Rusland; 
10.	støtter urokkeligt den 10-punkts fredsplan, som Ukraines præsident Zelenskyj har fremlagt, og minder om, at ethvert initiativ, der har til formål at bringe den russiske angrebskrig til ophør, skal være baseret på input fra Ukraine og i sidste ende accepteret af det ukrainske folk; 
11.	gentager, at Ukraine som offer for en angrebskrig har legitim ret til at forsvare sig selv i overensstemmelse med artikel 51 i FN-pagten; opfordrer HR/NF, Kommissionen, Rådet og de berørte medlemsstater til at muliggøre effektive ukrainske modforanstaltninger mod Rusland; minder om, at Rusland har overtrådt folkeretten, og at en fuld beslaglæggelse af de indefrosne russiske aktiver er et passende skridt i retning af at håndhæve Ruslands forpligtelse til at overholde folkeretten og til at kompensere Ukraine og andre skadelidte parter for de tab, der er forårsaget af Ruslands angrebskrig; 
12.	understreger nødvendigheden af, at EU og dets medlemsstater stiller sig i spidsen for oprettelsen af en særlig international domstol, der skal retsforfølge den aggressionsforbrydelse, som er begået mod Ukraine af Den Russiske Føderations politiske og militære ledelse og deres forbundsfæller; 
13.	påskønner Kommissionens forslag om at oprette lånesamarbejdsmekanismen for Ukraine til en anslået værdi af 35 mia. EUR, som imødekommer Parlamentets opfordring og bygger på Rådets afgørelse om at kanalisere ekstraordinære indtægter fra indefrosne russiske statsaktiver til bistandsfonden for Ukraine og Ukrainefaciliteten samt på G7's beslutning om at tilbyde Ukraine et lån på 50 mia. USD mod sikkerhed i indefrosne russiske statsaktiver;
14.	minder om, at Republikken Moldovas sikkerhed er uløseligt forbundet med Ukraines sikkerhed, og anser Republikken Moldova for at være den anden forsvarslinje for den europæiske levevis; mener, at både Ukraines og Moldovas tiltrædelse til EU vil være en geostrategisk investering i et forenet og stærkt Europa; opfordrer HR/NF til at styrke FUSP-partnerskabet med Ukraine og Moldova gennem konkrete foranstaltninger og navnlig gennem foranstaltninger, der sikrer ukrænkeligheden af statsgrænserne for og mellem begge lande;
Løsning af konflikter og støtte til fred i Mellemøsten
15.	bekræfter Israels ret til at forsvare sig som nedfældet i og begrænset af folkeretten; opfordrer til øjeblikkelig og betingelsesløs løsladelse af alle gidsler og en efterfølgende forestående og permanent våbenhvile for at imødegå risikoen for massesult og udbruddet af en helbredsepidemi i Gaza; minder om, at Israel også er forpligtet til at beskytte civilbefolkningen, og at militære operationer skal være forholdsmæssige og i overensstemmelse med den humanitære folkeret; 
16.	gentager sin urokkelige støtte til en forhandlet tostatsløsning på grundlag af grænsedragningen fra 1967 med to suveræne, demokratiske stater som fredelige naboer og Jerusalem som hovedstad for begge; fordømmer stigningen af ulovlig israelsk besættelse af palæstinensiske områder, hvilket udgør en overtrædelse af folkeretten; udtrykker bekymring over den stigende vold begået af israelske styrker og ekstremistiske bosættere på Vestbredden og i Østjerusalem; udtrykker støtte til USA's præsident Bidens trefasede fredsplan og beklager den manglende vilje på begge sider til at sikre dens gennemførelse; beklager endvidere, at de seneste fredsforhandlingsrunder ikke gav konkrete resultater;
17.	udtrykker bekymring over den stigende spænding i Mellemøsten og den destabiliserende rolle, som det iranske regime og dets netværk af voldelige ikke-statslige aktører spiller i regionen; opfordrer indtrængende alle parter til at udvise størst mulig tilbageholdenhed, forpligte sig til nedtrapning og afstå fra enhver yderligere eskalering, da en regional konflikt for enhver pris skal undgås; opfordrer HR/NF og medlemsstaterne til at fortsætte og intensivere deres diplomatiske bestræbelser med internationale partnere, herunder med Golfstaterne, for at tilskynde til hurtig nedtrapning og meningsfuld dialog;
18.	glæder sig over EU's beslutning om at forlænge sanktioner mod Iran frem til juli 2025, herunder ved at indføre sanktioner rettet mod Irans produktion af ubemandede droner og missiler og leveringen deraf til Rusland og den bredere region i Mellemøsten; påpeger, at de sanktionsmuligheder, der endnu ikke er udtømt, omfatter en langt mere restriktiv tilgang til teknologioverførsel gennem eksport af produkter, der ikke kategoriseres som produkter med "dobbelt anvendelse"; minder om, at Europa-Parlamentet har opfordret til, at Hizbollah og Irans Islamiske Revolutionsgarde (IRGC) føjes til EU's liste over terrororganisationer; 
19.	fremhæver de tætte forbindelser mellem Iran og IRGC, dets stedfortrædere såsom houthierne, irakiske og syriske militser og organisationer på EU's terrorliste, navnlig Hamas og Hizbollahs militære arm; opfordrer Rådet og den højtstående repræsentant til at tilføje Hizbollah i sin helhed til EU's liste over terrororganisationer; beklager Hizbollahs angreb på Israel, som har resulteret i en israelsk landinvasion i Libanon; er dybt bekymret over situationen i Libanon og minder om behovet for hurtigst muligt at indstille fjendtlighederne for at skabe plads til en diplomatisk løsning langs den blå linje i overensstemmelse med FN's Sikkerhedsråds resolution 1701 som den eneste vej til at nedtrappe spændingerne og stabilisere grænsen mellem Israel og Libanon på en varig måde;
20.	deler målet om at forhindre Iran i at erhverve kernevåben for enhver pris; påpeger imidlertid, at regimet i Teheran klart har afvist en genoplivning af JCPOA og samtidig har øget sin mulighed for kernevåben; beklager, at der i øjeblikket ikke findes nogen strategi, der kan overtale Iran til at afstå fra at opbygge militær nuklear kapacitet, eller en handlingsplan for det tilfælde, at Iran overskrider den nukleare tærskel; opfordrer HR/NF til at fremlægge en revideret strategi over for Iran; 
21.	understreger, at EU er nødt til at øge sin effektive tilstedeværelse i regionen med alle de midler, det har til rådighed, og opfordrer HR/NF til at gøre dette til en prioritet for sit kontor og den kommende FFR;
Fremme af samarbejde med ligesindede partnere
22.	fremhæver, at verden er ved at blive mere multipolær og mindre multilateral; understreger, at multilaterale fora, blandt disse først og fremmest De Forenede Nationer og dens agenturer, skal betragtes som EU's foretrukne samarbejdsform; udtrykker i denne forbindelse bekymring over den stigende relevans af eksklusive samarbejdsformer, som oplever øget konkurrence; bemærker samtidig, at internationale institutioner og normer i stigende grad instrumentaliseres; understreger, at denne tendens sætter EU i en vanskelig situation, hvor det skal afveje behovet for at appellere til bred og inklusiv multilateralisme og samtidig prioritere at samarbejde med udvalgte ligesindede partnere; 
23.	understreger i denne forbindelse, at den geopolitiske kontekst, som EU opererer i, fortsat er præget af radikal usikkerhed og et skift fra samarbejde til konkurrence; bemærker med bekymring, hvordan alle former for interaktion anvendes som våben, og bemærker, at denne tendens hæmmer det internationale samarbejde på et tidspunkt, hvor den globale omstilling skal fremskyndes for effektivt at tackle globale udfordringer; minder om, at EU ikke har råd til at vende sig indad og skal forblive åben og engageret i verden; 
24.	minder om betydningen af et stærkt og konstruktivt partnerskab med Det Forenede Kongerige; glæder sig over den fornyede fremdrift fra den nye britiske regering til sammen med EU at overveje mulighederne for et tættere udenrigspolitisk og sikkerhedsmæssigt samarbejde, som vil give merværdi for både EU og Det Forenede Kongerige; kræver, at Parlamentet inddrages og informeres behørigt i sådanne overvejelser;
25.	minder om, at de transatlantiske forbindelser fortsat er de vigtigste og mest strategiske forbindelser for EU og dets medlemsstater, hvilket er blevet understreget af sammenholdet og styrken i det partnerskab, der blev demonstreret efter Ruslands invasion af Ukraine; understreger, at stærke transatlantiske forbindelser fortsat er uundværlige for sikkerheden for partnerne på begge sider af Atlanten; opfordrer Kommissionen til at knytte tættere bånd med vigtige partnere i både USA og Canada for at kunne imødegå globale udfordringer, der påvirker vores fælles værdier, interesser, sikkerhed og velstand; 
26.	glæder sig over de tætte forbindelser med vesteuropæiske lande uden for EU og navnlig det fremragende samarbejde på visse områder af EU's optræden udadtil; opfordrer indtrængende Kommissionen til at modernisere og uddybe de bilaterale forbindelser mellem EU og Schweiz; understreger betydningen af at fremme endnu stærkere forbindelser med Norge; opfordrer til en hurtig undertegnelse af associeringsaftalen mellem EU og Andorra og San Marino; 
27.	gentager, at en fredelig, stabil og regelbaseret indopacifisk region er en afgørende europæisk interesse; opfordrer med henblik herpå til tættere udenrigs-, sikkerheds- og forsvarspolitiske forbindelser med ligesindede partnere i regionen i overensstemmelse med EU's strategi for samarbejde i den indopacifiske region; opfordrer HR/NF til at fremme synligheden og virkningen af EU's optræden udadtil sammen med vores partnere i den indopacifiske region, navnlig Australien, New Zealand, Sydkorea og Japan; 
28.	minder i denne forbindelse om det vidtgående og omfattende partnerskab, som EU har med Japan, og som bør fungere som en rollemodel for et frugtbart bilateralt partnerskab, der muliggør en effektiv politikudformning i multilaterale sammenhænge; bemærker, at EU og Japan i 2024 fejrer 50 års diplomatiske forbindelser, og understreger kraftigt EU's interesse i at uddybe og udvide dette partnerskab bilateralt i de kommende 50 år; anerkender den grundlæggende rolle, som den økonomiske partnerskabsaftale mellem EU og Japan og den strategiske partnerskabsaftale mellem EU og Japan spiller i deres forhold i en tid med geopolitiske omvæltninger; tilskynder begge parter til at udvise den nødvendige politiske vilje til at ratificere den strategiske partnerskabsaftale, navnlig de resterende EU-medlemsstater, som endnu ikke har gjort det;
29.	mener, at Kinas udvikling forbliver en af de største geopolitiske udfordringer i det 21. århundrede, og kræver et flerdimensionelt svar, gennem hvilket EU bevarer sit samarbejde med Kina vedrørende en række hovedspørgsmål; opfordrer HR/NF og medlemsstaterne til at opretholde det diplomatiske engagement og samtidig øge EU's gennemslagskraft over for Kina, således at Kina kan påtage sig sit ansvar som permanent medlem af FN's Sikkerhedsråd;
30.	gentager, at Taiwan er en afgørende EU-partner og en demokratisk allieret i den indopacifiske region; anerkender Taiwans betydning for at sikre globale forsyningskæder, navnlig inden for den højteknologiske sektor, og opfordrer indtrængende EU og EU-medlemsstaterne til at indlede et tættere samarbejde med Taiwan; opfordrer EU og dets medlemsstater til gennem en klar og tydelig tilkendegivelse at sikre, at ethvert forsøg på ensidigt at ændre status quo i Taiwanstrædet, særlig ved brug af magt eller tvang ikke kan accepteres og vil have høje omkostninger; fremhæver, at der ikke er grundlag for Kinas territorialkrav i folkeretten; fordømmer endvidere Kinas blokering af Taiwans deltagelse i multilaterale organisationer; opfordrer Kommissionen og medlemsstaterne til at støtte Taiwans meningsfulde deltagelse i relevante internationale organisationer; 
31.	understreger, at Sammenslutningen af Sydøstasiatiske Nationer (ASEAN) er en afgørende partner med hensyn til at styrke regelbaseret multilateralisme; støtter ASEAN's bestræbelser på at afslutte forhandlingerne med Kina om en effektiv og omfattende adfærdskodeks i Det Sydkinesiske Hav; tilskynder til øget EU-engagement og -samarbejde med ASEAN, og at der arbejdes hen imod et omfattende strategisk partnerskab;
32.	noterer sig, at geopolitiske udfordringer har styrket EU's og Indiens fælles interesse i at garantere sikkerhed, velstand og bæredygtig udvikling; opfordrer til et topmøde mellem Indien og EU for at bevare de bilaterale forbindelser højt på dagsordenen; 
33.	opfordrer indtrængende HR/NF og medlemsstaterne til at fokusere på bilaterale forbindelser med ligesindede partnere i Afrika, bl.a. Ghana, Kenya og Senegal, under hensyntagen til gensidige behov og interesser med henblik på at fremme reelle og afbalancerede partnerskaber; mener, at "mere for mere-princippet" bør integreres fuldt ud i forbindelserne med ikke-EU-lande, hvorved EU udvikler stærkere partnerskaber med de lande, der overholder principperne for FUSP og den fælles sikkerheds- og forsvarspolitik (FSFP) samt EU's grundlæggende værdier; opfordrer EU til at imødekomme partnerlandenes forventninger og hurtigt levere resultater vedrørende de politiske aftaler med dem for at vise, at EU er en vigtig og strategisk partner, og at det internationale regelbaserede system kan løse de aktuelle udfordringer;
34.	understreger behovet for fortsat at intensivere EU's engagement med ligesindede lande i Latinamerika, navnlig i betragtning af Kinas og Ruslands voksende indflydelse i Latinamerika og Caribien; opfordrer medlemsstaterne og Tjenesten for EU's Optræden Udadtil (EU-udenrigstjenesten) til at føre proaktivt diplomati i regionen med stor vægt på at forsvare den multilaterale globale orden, folkeretten og respekt for demokrati og menneskerettigheder; 
35.	opfordrer HR/NF til at gøre arbejdet med ligesindede demokratier til en prioritet i sin embedsperiode og til at systematisere samarbejdet og høringen med demokratiske ligesindede partnere med henblik på at forbedre det fælles beredskab og adgangen til kriseresponsressourcer; 
36.	mener samtidig, at det er vigtigt at opbygge nye alliancer, bl.a. med landene i vores naboskabsområde samt i det globale syd, under hensyntagen til gensidige behov og interesser med henblik på at fremme reelle og afbalancerede partnerskaber;
Fremme af EU's indsats i udlandet 
37.	fremhæver HR/NF's rolle som brobygger mellem FUSP og EU's eksterne forbindelser med henblik på at sikre det højeste niveau af koordinering og sammenhæng i EU's optræden udadtil; beklager ikke desto mindre, at der i nogle tilfælde er mangel på klarhed i EU's eksterne repræsentation; understreger behovet for klart at definere kompetencerne hos HR/NF, formanden for Kommissionen og formanden for Det Europæiske Råd med hensyn til EU's optræden udadtil og repræsentation; 
38.	opfordrer til, at EU-Udenrigstjenesten – både dens hovedkvarter og EU-delegationerne – styrkes gennem tilvejebringelse af passende finansielle og menneskelige ressourcer, således at EU kan være bedre forberedt på nuværende og nye globale udfordringer; opfordrer HR/NF til hurtigt at fremsætte forslag til den fremtidige operationelle struktur for EU's optræden udadtil; 
39.	opfordrer Kommissionen til effektivt og hurtigt at anvende Global Gateway som et bæredygtigt alternativ til Kinas "ét bælte, én vej"-initiativ og som et instrument til at øge EU's tilstedeværelse og synlighed på verdensplan; 
40.	gentager, at Parlamentet spiller en integreret rolle i FUSP og yder et særligt bidrag hertil i kraft af sit parlamentariske demokrati og sine særskilte instrumenter, kanaler og kontakter; 
41.	opfordrer til yderligere udvikling af EU's forebyggende diplomati, herunder fredsmægling og dialog, som et proaktivt udenrigspolitisk værktøj; opfordrer indtrængende EU-Udenrigstjenesten til at gennemføre øvelser i "indhøstede erfaringer"; 
42.	bekræfter den rolle, som EU's særlige repræsentanter spiller, idet de fremmer EU's politikker og interesser i specifikke regioner og lande og spiller en vigtig rolle i udviklingen af en stærkere og mere effektiv FUSP ved at give EU en aktiv politisk tilstedeværelse i vigtige lande og regioner, der fungerer som en "stemme" og et "ansigt" for EU og dets politikker;
43.	understreger EU's missioner og operationer i udlandet med henblik på at fremme fred, sikkerhed og fremskridt i Europa og i verden; Opfordrer HR/NF til:
-	at samarbejde med Bosnien-Hercegovina, Kosovo, NATO og de øvrige berørte partnere for at gøre det muligt for solide konstabulære styrker at påtage sig alle centrale opgaver vedrørende intern sikkerhed i Bosnien-Hercegovina og Kosovo fra 2026 og at udarbejde forslagene til de nødvendige FUSP-missioner, der skal iværksættes i 2025, med anvendelse af EU's kapacitet til hurtig deployering (RDC) som forebyggende militær forstærkning; minder om, at udgifterne til disse foranstaltninger, herunder den hurtige deployeringskapacitet, bør afholdes over EU-budgettet;
-	at samarbejde med Cypern, Tyrkiet, Det Forenede Kongerige og FN om at gennemføre konkrete foranstaltninger til en demilitarisering af stødpudezonen på Cypern og forbedre sikkerheden på øen, både for det græsk-cypriotiske samfund og for det tyrkisk-cypriotiske samfund;
-	at gentage sin støtte til det igangværende arbejde, der udføres af EU's politi- og retsstatsmission for det besatte palæstinensiske område (EUPOL COPPS) og EU's grænsebistandsmission (EU BAM) i Rafah, med at bistå med de palæstinensiske myndigheders reform af sikkerheds- og retsvæsenet og integreret grænseforvaltning;
44.	opfordrer HR/NF til at følge op på eksemplerne på vellykkede evakueringsaktioner i Sudan og på den øgede konsulære beskyttelse og til at arbejde hen imod et omfattende beskyttelsessystem for EU-borgere i udlandet;
III. Den næste FFR og dens parlamentariske tilsyn
45.	mener, at der er behov for et stærkere institutionaliseret parlamentarisk tilsyn med EU's optræden udadtil, herunder regelmæssig og rettidig, men stadig sikker, adgang til fortrolige oplysninger; 
46.	understreger, at Europa-Parlamentet inden for FUSP, som omfatter FSFP, udøver sin budgetfunktion sammen med Rådet; minder om, at det også udøver politisk kontrol med og høring om disse politikker som omhandlet i artikel 36 i TEU; 
47.	minder om, at alle FUSP- og FSFP-udgifter bør afholdes over EU-budgettet, medmindre Rådet træffer anden afgørelse fra sag til sag, eller når udgifterne vedrører operationer med indvirkning på militær- eller forsvarsområdet; anerkender, at det påhviler Rådet at afgøre, om en EU-aktion i udlandet er en operation med indvirkning på militær- eller forsvarsområdet; understreger, at Rådet i alle andre tilfælde af FUSP- eller FSFP-afgørelser, der medfører udgifter, bør overveje at lade udgifterne afholdes over EU-budgettet;
48.	understreger, at FUSP- eller FSFP-afgørelser, der medfører udgifter, altid udgør grundlæggende valg for disse politikker; opfordrer HR/NF til at høre Europa-Parlamentet, inden han fremsætter sådanne forslag til FUSP- eller FSFP-afgørelser;
49.	minder om, at Europa-Parlamentets udøvelse af sin budgetfunktion er uløseligt forbundet med dets funktion med politisk kontrol og høring; minder om, at artikel 36 i TEU fastlægger et specifikt forhold mellem HR/NF og Europa-Parlamentet, hvilket er en forudsætning for, at Parlamentet kan udøve disse funktioner, og at HR/NF bør støtte Parlamentet i denne henseende;
50.	opfordrer Kommissionen til at fremlægge sine forslag til den næste FFR i første halvår af 2025 for at give tilstrækkelig tid til at forhandle programmerne; understreger behovet for en mere detaljeret budgetkontoplan både i instrumentet for naboskab, udviklingssamarbejde og internationalt samarbejde og instrumentet til førtiltrædelsesbistand, som gør det muligt for budgetmyndigheden at fastsætte politiske og geografiske prioriteter inden for rammerne af den årlige budgetprocedure;
51.	understreger, at alle ovennævnte spørgsmål kræver en passende reaktion fra den udøvende magt; opfordrer HR/NF til at reagere hurtigt og skriftligt på Parlamentets opfordringer, anmodninger og bekymringer; mener, at mundtlige erklæringer i udvalget eller på plenarmødet kun kan udgøre en tilstrækkelig reaktion i ekstraordinære eller hastende tilfælde; understreger, at i den nuværende udfordrende geopolitiske kontekst er et tæt samarbejde og partnerskab mellem Europa-Parlamentet og HR/NF af strategisk betydning; forventer mere systematiske udvekslinger forud for vedtagelsen af mandater og FUSP-strategier og en forbedret informationsstrøm om forhandlinger og gennemførelse af internationale aftaler samt aftalememoranda; forventer desuden, at Parlamentet integreres effektivt i alle EU's eksterne politikker og optræden som en integreret aktør i "Team Europe" og dermed mobiliserer parlamentarisk diplomati til støtte for HR/NF's indsats;
°
°	°
52.	pålægger sin formand at sende denne beslutning til Det Europæiske Råd, Rådet, Kommissionen, næstformanden for Kommissionen/Unionens højtstående repræsentant for udenrigsanliggender og sikkerhedspolitik og medlemsstaternes regeringer og nationale parlamenter.

[bookmark: _Toc180665636]BEGRUNDELSE
Hvert år udarbejder Udenrigsudvalget en beslutning om gennemførelsen af den fælles udenrigs- og sikkerhedspolitik som en reaktion på rapporten fra Unionens højtstående repræsentant for udenrigsanliggender og sikkerhedspolitik til Europa-Parlamentet om den fælles udenrigs- og sikkerhedspolitik. Denne beslutning vurderer gennemførelsen af FUSP og er et centralt element i Europa-Parlamentets bidrag til EU's optræden udadtil, navnlig vedrørende den styrkede ret til indsigelse, som Lissabontraktaten giver Europa-Parlamentet.

2024-rapporten er den første beslutning om gennemførelsen af FUSP i denne valgperiode. Derfor bør den også fungere som en vejledning i forbindelse med den nye Kommissions og højtstående repræsentants prioriteter. Betænkningen gennemgår først HR/NF's årlige FUSP-rapport og efterfølgende supplerer den med Parlamentets holdninger til FUSP-målene i 2025; Ordføreren har heri valgt at fokusere på de strategiske tendenser, der former EU's fælles udenrigs- og sikkerhedspolitiks overordnede retning, og som har skærpet nødvendigheden af, at EU fastlægger sine interesser og udnytter mulighederne for at forfølge dem. Disse omfatter:

1.	konsekvenserne af Ruslands angrebskrig mod Ukraine
2.	konflikter og støtte til fred i Mellemøsten
3.	samarbejde med ligesindede partnere 
4.	synligheden af EU's indsats i udlandet.

Betænkningen uddyber hvert af disse punkter og udstikker retningslinjer for EU's fremtidige ledere ved fastlæggelsen af FUSP. Parlamentets fremadrettede FUSP-holdning understreges i sidste ende af centrale krav vedrørende den næste flerårige finansielle ramme og det parlamentariske tilsyn med heraf; 

